Andrea Koevska

Andrea Koevska (makedonsk: Андреа Коевска, født 14. februar 2000 i Skopje i Nord-Makedonia), best kjent under artistnavnet Andrea, er en makedonsk popsanger. Hun representerte Nord-Makedonia i Eurovision Song Contest 2022 med låten «Circles».

Bakgrunn 
Koevska ble født i den makedonske hovedstaden Skopje i 2000. Moren er fysiker og faren er jusprofessor. Da hun var fem år, flyttet familien til Harlem i New York og bodde der i ett år. I Harlem ble hun introdusert for musikksjangre som gospel, soul, jazz og rhythm and blues, noe som gjorde at hun fattet interesse for musikk og sang.

Musikkarrieren hennes startet ved en tilfeldighet, da hun for moro skyld la ut korte videoer på Instagram der hun laget og sang makedonsk-språklige versjoner av kjente pop- og rockesanger. Musikkprodusenten Aleksandar Masevski kom over kontoen hennes og inviterte henne til studioet sitt og til et profesjonelt samarbeid. Han motiverte henne også til å studere ved Musikkfakultetet i Skopje, i avdeling for solosang innen populære sjangre.

I samråd med Masevski begynte hun å synge utelukkende på engelsk for å kunne nå et internasjonalt publikum. Debutsingelen «I Know» ble utgitt 23. oktober 2020 og har siden blitt spilt på over hundre radiostasjoner i en rekke land – inkludert Norge. Vinteren 2021 deltok hun i «Fame's» i samarbeid med musikkkomponist Bete Ilin, dirigent Oleg Kondratenko og videoprodusent Vladimir Mitrevski Gule. Der laget de en orkesterforestilling med sangene hennes, fremført av Macedonian Symphony Orchestra.

I februar 2022 deltok hun i den makedonske nasjonale finalen Za Evrosong 2022, der vinneren får representere Nord-Makedonia i Eurovision Song Contest 2022 i Torino i Italia. Hun deltok med låten «Circles» og vant finalen med 20 poeng. Juryen hadde henne som favoritt, mens hun ble nummer tre i nettavstemningen. 12. mai deltok hun i semifinale 2, hvor hun endte på en ellevteplass, én plass unna å kvalifisere seg til finalen.

Diskografi

Singler 
 «I Know» – 2020
 «I Don't Know Your Name» – 2020
 «Talk to Me» – 2021
 «Choose My Way» – 2021
 «Heartbreak» – 2021
 «Bettin on You» – 2021
 «Circles» – 2022

Referanser

Eksterne lenker 
 
 
 

Makedonske musikere
Personer fra Skopje
Deltakere i Eurovision Song Contest 2022